श्रीलंका में विस्फोट, 18 मारे गए\nपुलिस का कहना है कि ये विस्फोट दंबुला के बस स्टॉप पर हुआ. 

विस्फोट जिस बस में हुआ, उसमें ज़्यादातर उम्रदराज़ लोग सवार थे. ये लोग एक धार्मिक समारोह में भाग लेने के लिए अनुराधापुरा शहर
                  जा रहे थे. 
               


बस दम्बुला बस स्टेशन पर कुछ देर के लिए रुकी थी, उसी समय धमाका हुआ. मृतकों में ज़्यादातर महिलाएँ थी.
               

धमाके के कारण बस की छत्त और दरवाज़े उड़ गए. 

यह विस्फोट सोमवार को श्रीलंका के साठवें स्वतंत्रता दिवस समारोहों से पहले हुआ है.

श्रीलंका सेना के प्रवक्ता ब्रिगेडियर उदय नानायक्करा ने विस्फोट के लिए तमिल विद्रोहियों यानी एलटीटीई को ज़िम्मेदार ठहराया है.

हालाँकि तमिल विद्रोहियों के एक प्रवक्ता ने इस हमले में अपनी किसी भूमिका से इनकार किया है. उत्तरी श्रीलंका में तमिल विद्रोहियों
                  के कार्यालय के प्रमुख एस पुलिदवन ने कहा है विस्फोट में विद्रोहियों का हाथ नहीं है.
               

इस वर्ष जनवरी में ही श्रीलंका में हिंसा की कई घटनाएँ हुई हैं. 

श्रीलंका सेना और तमिल विद्रोहियों के बीच वर्ष 2002 में हुआ संघर्ष विराम समझौता जनवरी में ही औपचारिक रूप से ख़त्म हो चुका है.

सरकार ने कहा था कि अब शांति समझौते का कोई प्रश्न नहीं उठता और उसका लक्ष्य अब तमिल विद्रोहियों का सफाया करना है.

कुछ दिनों पहले ही मन्नार में एक बस में भीषण बम विस्फोट हुआ था जिसमें कम से कम 18 लोग मारे गए थे.

\n\ntl;डॉ:
मध्य श्रीलंका के दंबुला शहर में एक बस को निशाना बनाकर किए गए विस्फोट में कम से कम 18 लोग मारे गए हैं और कई अन्य घायल हैं.